אחרי שהציגה באופן רשמי, במסגרת כנס המפתחים השנתי שלה, HDC 2019, את מערכת ההפעלה העצמאית בפיתוחה, HarmonyOS, לוקחת לעצמה וואווי את הבמה וחושפת גם את ממשק המשתמש החדש שילווה את מכשיריה לשנה הקרובה, זהו EMUI 10.0.
ממשק EMUI 10.0 מבוסס על מערכת ההפעלה אנדרואיד 10 (מוכרת גם בשם Android Q), ואלו לעת עתה ירוצו על גבי מכשיריה הנוכחיים ודור מכשירי הדגל הקרוב, לפחות על פי העולה מדבריה. הגרסה החדשה לממשק המשתמש מגיעה עם מגוון פיצ'רים חדשים המתבטאים הן מתחת למכסה המנוע והן מחוצה לו. קווי העיצוב זכו לעדכון קל, וכעת האייקונים והמקשים לאורך הממשק מקבלים עיצוב מעוגל יותר ואנימציות חדשות. מצב ה-Dark Mode (מצב כהה, אם תרצו) יורחב ויתמוך גם באפליקציות צד ג', וגם פיצ'ר ה-Always On Display יתעדכן עם מגוון וריאציות חדשות.
בזירת ביצועי הגרפיקה, מצרפת וואווי את הדור השלישי למנוע הגרפי שלה, GPU Turbo 3.0. המנוע המעודכן צפוי לאפשר זמני תגובה מהירים יותר לכל אורך הממשק בכלל ובמעבר בין אפליקציות בפרט. כמו כן, וואווי הציגה פיצ'ר חדש בשם Multi-Screen, המקשר בין הסמארטפון של וואווי לבין המחשב באופן שמאפשר את הצגת מסך הסמארטפון על גבי המחשב, ומשם אף לגשת לתוכן שבמכשיר, לקבצים שונים, לענות להודעות ועוד.
את ממשק המשתמש EMUI 10, המבוסס על גבי אנדרואיד Q, תשיק וואווי החל מחודש ספטמבר הקרוב. הממשק החדש יגיע למשתמשי סדרת Huawei P30 החל מה-8 בספטמבר, כאשר הסמארטפונים הראשונים שיונעו על גבי הממשק החדש ישירות מהאריזה, הם דגמי סדרת Mate 30 שתחשף בקרוב. על פי הערכות, הסדרה עשויה להחשף כבר ב-19 בספטמבר, אם כי טרם התקבל אישור בנושא זה.